ኣብ ስራሕቲ ጋዜጠኝነትን ርክባት ህዝብን ንዉሕ ንዝበሉ ዓመታት ዝሰርሐ ደበሳይ ተኽለሙኡዝ፡ እቲ ቀዳማይ ሚኒስትር ኣብ ሓጺር እዋን ዝወሰዶም ፖለቲካዊ ዉሳነታት ገዘፍትን ዝነኣዱን'ኳ እንተኾኑ፡ እቲ ዘሎ ኣካይዳ ግና ክለዓሉ ንዝኽእሉ ሕቶታትን ቅርታታትን ዘተዓርቕ ኣይኮነን ይብል። እዚ ጸገም ካብ ዉሽጢ እቲ ግንባር (ኢህወደግ) ከምዝብገስ ዝገልጽ ደበሳይ፡ ኣብዪ ኣሕመድ ኢህወዴግ ዘለዎ ጽኑዕ ናይ መራሕትን ኣወዳድባን ዲስፒሊንን ንጎኒ ብምግዳፍ እቲ ሕዚ ዝግበር ዘሎ ናይ ዉልቂ ዝመስል ኣካይዳ ጸገም ክህለዎ'ዩ ኢሉ። ኣብ ኣሜሪካ ኮሌጅ ጆርጂያ ጉኔት መምህር ፖለቲካል ሳይንስ ዮዉሃንስ ገዳሙ (ዶክተር)፡ እቲ ቀዳማይ ሚኒስትር ኣብ ዝተፈላለዩ ኣጋጣሚታት ክገጥሙዎ ዝኽእሉ ፈተናታት ከምዝህልዉ የቐምጥ። "ኣብ ዝተፈላለዩ ከባቢታት ኣምሓራን ኦሮሚያን ዘጋጠመ ምምዝባል ዓብዪ ጸገም'ዩ። ሕዚ ዝርአ ዘሎ ብሄርተኝነት ሕማቕ'ዩ። እዚ እቲ ቀዳማይ ሚኒስትር ምስ ዝኽተሎ ዘሎ "መትከል ኢትዮጵያዉነት" ዝገራጮ'ዩ። ኣብ ጎረባብቲ ሃገራት ዝርኣዩ ግጭታት'ዉን ንሉኣላዉነት እታ ሃገር ሓደጋ ኾይኑ'ዩ" ይብል። እቲ ቀዳማይ ሚኒስትር ክሳብ ሕዚ ዘመዝገቦም ዓወታት ቐጻልነቶም ከመይ'ዩ?
